AlexejDobrolubov/national_council_slovak_2010 huggingface dataset:
19. schôdza NR SR - 7.deň - A. dopoludnia
Dátum: 2024-09-20
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

26. Ďakujem veľmi pekne, pán poslanec, za pripomenutie, kto viedol špeciálnu prokuratúru a bol teraz prepustený na slobodu. Si myslím, že je to veľmi dôležité. V tom celom kontexte to má osobitný význam a pre pochopenie, čo sa tu vlastne v našej krajine deje. A áno, máte úplnú pravdu. Treba teraz vzhliadať k tým, ktorí sa nespreneverili svojmu poslaniu, ktorí naďalej v mene očisty Slovenska ostávajú aj vo svojich akýchkoľvek pracovných pozíciách, či sú to policajti, alebo sú to prokurátori, sudcovia, proste a čestne a svedomite si robia svoju prácu. Im treba ďakovať a ja verím, že sa zvráti tento vývoj, rovnako ako vy.
19. schôdza NR SR - 7.deň - A. dopoludnia
Dátum: 2024-09-20
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

18. Ďakujem veľmi pekne. Iba v krátkosti. Pani Plevíková, prieťahy v konaní, nič také sa neukázalo, ak by nebolo zrušené analytické centrum na ministerstve spravodlivosti, možno by sme mali aj nejaké ďalšie, novšie dáta, ale to, aký bude naozaj výsledok súdnej mapy, to môžme vidieť tak v roku 2026, kedy sa môžme baviť o konaniach, ktoré začali v 2007 možno a skončili a môžme ich vyhodnotiť v porovnaní s tými, ktoré tu boli predtým, pretože inak vlastne nemáme dáta, ktoré by naozaj priamo sa dali spojiť s tou súdnou mapou. Ale výkyvy dnes, tie, ktoré zatiaľ ešte aj boli publikované, nejak z toho nevyplynulo, že by proste k prieťahom dochádzalo. Naopak, ukázalo sa, že súdy aj tú celú zmenu veľmi dobre zvládli a plus môžme naozaj očakávať, keďže tí sudcovia sa budú venovať iba jedným agendám, že to konanie rýchlejšie bude. Ja aj mám také odozvy a rovnako mám také odozvy aj zo správneho súdnictva, ako sa to už jednoznačne ukázalo aj v konaniach na Najvyššom správnom súde. Takže opak je pravdou. Takto proste to vychádza. Pán poslanec Kalivoda, desiatky nezákonných rozhodnutí o väzbe, tie by som si fakt rada pozrela. Lebo vy tu rozprávate najradšej v desiatkach, pomaly by ste najradšej hovorili v stovkách až neviem koľko, ale potom, keď naozaj ide na lámanie chleba a pozrieme sa na tie rozhodnutia, tak vlastne vidíme, že nie sú spochybňované samotné rozhodnutia o väzbe, ale veci, ktoré nie sú v tom celom kľúčové alebo nie je spochybnená podstata trestných konaní. Ja nehovorím, že tu nebolo zrušené žiadne rozhodnutie o väzbe aj Ústavným súdom, to ja netvrdím, bolo a sú také, ale to neznamená, že tu by nejako boli spochybňované systematicky inštitúcie. Nedá sa povedať v žiadnom období, hej, to sa nedá povedať.
30. schôdza NR SR - 2.deň - B. popoludni
Dátum: 2025-02-05
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

34. Ďakujem ti, že si vystúpil a že si demaskoval to, tú šikanu na podnikateľov, ktorá sa vlastne za transakčnou daňou skrýva. Pretože to je šikana na aj veľkých podnikateľov, na finančné inštitúcie, ktoré to musia sledovať, ako sú napríklad banky, šikana na malých dodávateľov a subdodávateľov, na živnostníkov. Je to šikana na a toxický koktail pre podnikateľské prostredie. A údajne to museli urobiť namiesto toho, aby zaviedli nie 23-, ale 24-percentnú dépeháčku. Pretože sľub od Roberta Fica bol, že nezdvihne daň z pridanej hodnoty. A až tak vysoko ju museli zdvihnúť v tej zbabranej konsolidácii, že to nevedeli ustáť, tak zaviedli túto transakčnú daň. Veľmi to pripomína systém DPH, keďže sa musia krížovo kontrolovať, nahlasovať výkazy, ešte aj banky musia poslať výkazy, ešte sama finančná správa nevie, ako to bude kontrolovať. To je šikana na podnikateľské prostredie. A vôbec to nepomôže aj v kontexte toho, že my sme sa v rebríčku konkurencieschopnosti prepadli o 13 miest. Keď si pozriete ten report z minulého roku, väčší prepad už mali len niektoré rozvojové krajiny. A najhoršie skóre tam práve dostala vláda za to, akým spôsobom neefektívne pracuje, ona zapríčinila ten najväčší prepad. Toto sa ide tak narýchlo, prepáčte mi za výraz, ale spláchnuť popri Stavebnom zákone. Takáto zmena, takýto prílepok, finančné transakcie. Tak mi povedzte, čo toto je za kvalita legislatívy, čo je toto za kvalita diskusie na výboroch. Tie pozmeňováky sem chodia v noci a ráno sa o nich rokuje. Ani predkladatelia sa nevedia postaviť a obhájiť to, že čo vlastne predkladajú.
30. schôdza NR SR - 2.deň - B. popoludni
Dátum: 2025-02-05
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

22. Pán predsedajúci, ja vám len chcem pripomenúť, že máte možnosť vystúpiť v rámci rozpravy. A prosím, nabudúce tak urobte a nekomentujte rozpravu v parlamente z pozície predsedajúceho. Ďakujem ti, Jozef, za faktickú poznámku. Áno, ty oduševnene komentuješ, ale reálne veci, ktoré sa tu dejú. My máme mimoriadnu schôdzu, na ktorej nebolo možné ani len zaradiť body procedurálne, keby sme chceli rokovať o aj niečom inom, ako o tom, čo nám bolo predložené. Ja už neviem, ako inak sa mám domáhať práv poslanca. Ja si dobre pamätám na schôdzu, kedy sme rokovali o štátnom rozpočte a nemohol som vystúpiť. Proste bola zrušená rozprava, pretože sa strašne koalícia ponáhľala Trestný zákon schvaľovať. Takže tu sa naozaj dejú veci, ako z krajiny ríše divov. A aj táto rozprava je trošku toho príkladom, keď vidíme, že v zbernom zákone, kde sa majú upraviť mnohé iné zákony a mali by súvisieť len a len so Stavebným zákonom, ktorý máme momentálne v druhom čítaní, tak sú tu prílepky od buka do buka, od nevidím do nevidím, tu naozaj neexistuje asi zákon, ktorý by sa nedal prilepiť k tomuto zákonu o stavebnom konaní. Takže toto je hanba, je to chaos, je to netransparentné a je to robené len preto, lebo ste stratili väčšinu a bojujete o svoju záchranu. A tieto všetky zákony tu máte len preto, aby ste na základe ústavy, ktorá hovorí, že vás prezident môže rozpustiť, keď sa tri mesiace neuznesieme, tak toto tu máte len preto, aby ste sa zachraňovali, aby ste si predlžovali tú lehotu. Takže to je celá vec. To je celé, prečo to takto je, a preto ste spustili aj debatu o ústave a podobne. Vám vlastne na tých témach ani moc nezáleží.
30. schôdza NR SR - 2.deň - A. dopoludnia
Dátum: 2025-02-05
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

42. Áno, je to tak. Ja nadviažem tam, kde môj predrečník skončil, na vás, pán minister. Ja neviem, či vy máte nejakú utkvelú predstavu o tom, že keď ste vy prišli ku vláde, tak ste napísali projekty, pripravili financovanie, začali s výkopmi a vy sa teraz môžete chváliť tým, že sa stavajú nemocnice. Ja som síce vtedy nebol poslanec, ale bol som účastný diskusií v parlamente vtedy, kedy sa pripravovali tie projekty, keď sme pripravovali financie na tú výstavbu. Vy sa teraz chválite cudzím perím. Na jednej veci sa zhodneme, a to tej, že nemalo by platiť čím horšie, tým lepšie. Ale veď potom nerozumiem vašim krokom, pretože my sme tu, Marek Krajčí, keby ste chodili na výbor pre zdravotníctvo, keby ste tam chodili, pán minister, tak viete, že on vám navrhoval štyri alebo päť rôznych riešení počas tejto krízy, ktorú ste vy riešili, a mohli ste to zobrať, aplikovať a už dávno by ste boli z toho vonku. Dobre, neurobili ste. Ešte aj kolegovia tuto iní z opozície vám navrhovali napríklad, len spomeniem tie časové rozostupy pri výpovediach, čo je absolútne adekvátne. Mohli ste to zobrať, nemuseli by ste byť v tak prekérnej situácii, ako ste. Nenechali ste si poradiť, nenechali ste si pomôcť, nerozlišujete, že koho je čo zásluha, myslíte si, že za vás sa stalo len všetko to dobré a to všetko zlé tu spravil niekto iný. No tak potom sa pýtam, že prečo odišla pani ministerka Dolinková. Však vy vlastne nemáte personál, ktorý by riadil ministerstvo zdravotníctva. A áno, vďaka, vďaka Bohu a vďaka tým ľuďom, ktorí tam sú, ktorí vám s tým pomáhajú, a tým naozaj patrí vďaka. A to neni ani neadekvátne, ako ste to možno vy povedali, že im to poďakovať, to treba vyzdvihnúť. Pretože keby to malo byť len o vašich straníckych programoch a schopnostiach, tak by to naozaj išlo od devíti k pěti. Nemám viacej času, takže tu skončím.
30. schôdza NR SR - 2.deň - A. dopoludnia
Dátum: 2025-02-05
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

34. Čiže len na záver rozpravy treba zrekapitulovať, že táto vláda si sama zapríčinila tento problém a vyriešila ho ešte horšie, ako keby to vôbec neotvárala. Bude to stáť viacej. Záujem pacienta zostáva posledný. Všetko, čo malo byť a čo malo, čo sledovali ako cieľ, je len zlá konsolidácia, tiež zbabraná, ktorá nakoniec dopadne tak, že bude ešte väčší deficit, ako sa plánoval. A to je výsledok celého tohto snaženia, celej tejto tortúry, ktorá zabila niekoľko mesiacov v parlamente. Namiesto toho, aby sme riešili skutočné problémy, tak sme riešili vyfabulovaný, umelý problém, ktorý bol, ktorý má pôvod v neschopnosti tejto vlády.
30. schôdza NR SR - 1.deň - B. popoludni
Dátum: 2025-02-04
Poslanec: Krátky, Rastislav (SLOVENSKO)
Druh vystúpenia: Vystúpenie v rozprave

56. Ďakujem ešte raz za slovo. Dával som odpočet z opodstatnenosti skrátených legislatívnych konaní pánovi ministrovi zdravotníctva. Pán minister, ja som dneska sa ocitol na výbore pre regionálny rozvoj ako prísediaci, lebo som mal tam vlastné uznesenie, ktoré som priniesol, a vypočul som si teda aj vaše dôvody na skrátené legislatívne konanie. A tak často tam zaznelo to, že hrozia veľké hospodárske škody, že mi to nedalo, tak som si to pozrel bližšie, že teda aké veľké hospodárske škody nám hrozia. A musel som sa naozaj zahĺbiť, lebo s tými stavebnými zákonmi máme teda pekný galimatiáš v procese legislatívnom a ono v skutočnosti je to veľmi jednoduché, hoc teda tých procesných vecí tam je veľa, ktoré si treba odsledovať – platnosť, účinnosť, rôzne zákony. Aby som to zjednodušil a vysvetlil aj tým, ktorí sa do toho tak podrobne nepozreli, tak v podstate my máme platný zákon o výstavbe, ale ešte nie je účinný, teda tá účinnosť má byť 1. 4. a vy týmto potrebujete urobiť to, že ho zrušíte a zrušíte aj starý Stavebný zákon a ten nový, ktorý máme teraz v druhom čítaní, tak vlastne aby mohol byť platný a účinný a normálne sme vedeli exekutívne fungovať, tak potrebujete k nemu tento zberák, ktorý upravuje 75 iných zmien, pripojiť, a hovoríte, že teda hrozia veľké hospodárske škody a že to treba spraviť veľmi rýchlo, lebo teda máte čas len do 1. 4. No ale veď stále tu máme princíp subsidiarity, však to už v antickom Grécku filozofi poznali, čo viete urobiť na nižšej úrovni, urobte a nepoužívajte zbytočne, neeskalujte to zbytočne a nepoužívajte mimoriadne prostriedky a prostriedok skráteného legislatívneho konania je predsa mimoriadny a je to mimoriadny zásah do legislatívneho procesu. A úplne v jednoduchosti by len stačilo posunúť ten termín, tú lehotu toho 1. 4. niekde ďalej do budúcna, čo ja viem, o pol roka, o tri mesiace, aby ste to v štandardnom legislatívnom procese pekne stihli a potom by sme vlastne nemuseli sa pozerať na to, že tu máme naozaj veľmi široký návrh, ktorý dávate veľmi rýchlo do procesu a neni čas si ho naštudovať, aj podľa vašich slov z výboru teda museli na ňom pracovníci robiť deň-noc aj víkendy, aby to stihli. Načo? Načo taký zhon, keď to mohlo ísť štandardným procesom a mohli ste si len jednu lehotu posunúť v zákone a krásne by ste to normálnym spôsobom stihli. Až mi je to podozrivé, že nemáme čas si naštudovať tak rozsiahle zmeny. Čiže dalo sa to riešiť úplne inak, a preto tú štatistiku, ktorú má vaša vláda a ktorú vám robím, vy vlastne máte po tom skrátenom legislatívnom konaní v zdravotníctve už na vrube 46 skrátených legislatívnych konaní, čo je historický rekord tejto Národnej rady a vašej vlády, ako vehementne využívate skrátené legislatívne konania a toto je 47. návrh na skrátené legislatívne konanie, no a radím ho k neopodstatneným, neodôvodneným, ktorý ste mali z tých 47, s týmto dokopy 39. Ďakujem za pozornosť.
30. schôdza NR SR - 1.deň - B. popoludni
Dátum: 2025-02-04
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

34. Ďakujem za slovo. Pán Svoboda, ďakujem za vystúpenie, vy ste nás vyzvali k niečomu a ja vás chcem požiadať, prihláste sa s reakciou na faktické poznámky. Celkom by ma zaujímalo, lebo my konštruktívne vieme pristúpiť k veciam, ale čo by ste povedali na to, keď, ako by sme sa mali zachovať my, pokiaľ ide o vaše riešenie krízy, ktorú ste sami vyvolali. Veď vy nás vlastne voláte, zachráňte nás, hej, a viete ísť s pravdou von? Viete povedať, že no, nemáme tu väčšinu, rozpadá sa nám koalícia, potrebujeme to tam poistiť, lebo nám odídu tí zdravotníci zo systému, to je realita, ktorej tu teraz čelíme v tomto parlamente. Je to o jednom hlase, ktorý vám sem-tam utečie, niekto si z vás nevšimne, nezahlasuje, nie ste uznášaniaschopní, čiže vy strácate schopnosť riadne riešiť problémy tejto krajiny. Vaša výzva je de facto vám pomôcť hasiť problémy, ktoré ste sami založili tie požiare. A viete byť kritickí k svojmu ministrovi? Aspoň trošku, aspoň v náznaku, napríklad ja som sa naschvál pýtal predsedajúceho, že prečo, ako to bude s tou riadnou ďalšou schôdzou, lebo napríklad tuto pán minister povedal, že na tejto schôdzi, teda do konca marca vyrieši tie eRecepty. Ani obraz, ani zvuk. Hej, je to proste zase v nedohľadne, zas sa to prehodí voľakde niekde do apríla, uvidíme, že ako to vlastne príde, teraz by sme čakali, že to bude, alebo to bude zase SLK. Potom nás zase budete vyzývať, aby sme vám pomohli, lebo zase väčšina problém, tuto hlas vám chýba, že tak ako si, ako ste si navarili, tak si aj zjedzte, hej? Na druhej strane mne je to ľúto, akože reálne som to zaradil medzi jedny z tých asi odôvodnených, opodstatnených skrátených legislatívnych konaní, lebo ten problém tu naozaj na tom stole je. No ale keď nás žiadate o pomoc, tak buďte féroví a povedzte, že no, vyrobili sme ho.
23. schôdza NR SR - 12.deň - B. popoludní
Dátum: 2024-12-11
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

47. Julo, som veľmi rád že si vystúpil a že vieš argumentovať aj číslami. Áno, pán minister by si mal pozrieť, keď sa bojí teda o rozpočet a tvrdí, že to zapríčinila vláda pred ním, čísla dlhodobej udržateľnosti. Pri debate o rozpočte o tom rozprávali a je úplne zrejmé z nich, že krízu v rozpočte a to, kto neodkladal na zlé časy, bola Ficova vláda. Od roku 2015 po 2019 trojnásobne zhoršila stav verejných financií dlhodobej udržateľnosti oproti tomu, čo urobila vláda, keď zvládla krízy. Nám zostalo 10 mld. v kase za nulu, nula percent, to je úplne ľahká matematika, ktoré keď ste tak veľmi chceli, ste ich mohli kľudne vrátiť, ale bol by to nezmysel, obrovský nezmysel vrátiť 10 mld. požičaných za nulu a nemali by ste na fungovanie štátu z toho nič. By ste zostali bez financií, štát by krachol. Neurobili ste to a teraz robíte najväčšie historické nominálne deficity, aké tu kedy boli, a nedoručujete nič, nič. Žiadnu reformu, nedoručujete žiadne zlepšenie služieb štátu, nedoručujete nič. Jediné, čo ste dokázali za tú historickú sekeru urobiť, ešte zvýšiť dane a poplatky. A preto nemáte na platy pre zdravotníkov, lebo neviete hospodáriť. Ficove vlády nikdy nevedeli hospodáriť. Ešte aj tie najlepšie časy ekonomiky, ktoré sme mali, prejedli. Prejedli budúcnosť, neodložili na horšie časy a preto sme tu dneska v takom stave, v zlom stave verejných financií, v akom sme, pretože jednofarebná Ficova vláda prejedla budúcnosť a neodložila na horšie časy. A to isté robíte teraz s rozpočtom. A ešte čo sa deje teraz, vyháňate tých mladých lekárov, tú jedinú budúcnosť, ktorú tu Slovensko má, mladých ľudí preč.
23. schôdza NR SR - 12.deň - A. dopoludnia
Dátum: 2024-12-11
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

36. Mišo, ďakujem ti za to, že si hovoril o tom, že vlastne minister teraz ani nemá za kým ísť, pretože jeho nadriadený je v nejakej inej krajine, venuje sa úplne inej téme. Veď čo tam po tom, že tri a pol tisíc lekárov tu podalo výpovede. Čo tam po tom, keď ich zopár stovák odíde a bude ohrozené už nielen zdravie, ale aj život pacienta, tak to je prístup nášho premiéra. Sedemsto miliónov na lietadlá, kšefty sú prednejšie ako kolabujúce zdravotníctvo. Nuž, ja to teda ministrovi vôbec nezávidím, len rád by som mu povedal, a prihlásim sa aj na to do rozpravy, že čas sa kráti a to nemyslím, nejako zle, ani ako nejakú vyhrážku, vôbec nie. Myslím to tak, že koalícia má vážny problém. Koalícia nemá poslancov, koalícia necháva tohto ministra sa vykúpať v tomto probléme, no a keď to skončí zle, tak niekto bude musieť niesť politické následky. Čiže minister má teraz jedinečnú príležitosť, možno mesiac, možno dva, aby urobil pre zdravotníctvo to najlepšie, čo môže, to najlepšie, čo sa dá, pretože potom už možnože ministrom nebude. Možnože príde rekonštrukcia vlády, aby upratali aj nehlasujúceho a neprítomného Huliaka, ktorý tu síce sedí, ale neprezentuje sa. Lebo teraz keby mu dal premiér premiérsku stoličku, tak vyjde z toho Robert Fico ako porazený, že musel teda skloniť hlavu. Ale pri rekonštrukcii vlády sa to dá odôvodniť, dajú sa odôvodniť aj ambície strany SNS. A dá sa odôvodniť aj to, že prečo tu neni teraz napríklad predseda strany HLAS, ktorý by mal podľa mňa svojmu ministrovi kryť chrbát a robiť všetko pre to, aby to zdravotníctvo dopadlo najlepšie, ako sa dá. Nuž, ale oni už vedia, že na koho hlavu sa to zvezie pravdepodobne. Takže, Mišo, dobre, že hovoríš ministrovi, že jeho premiér tu nie je a preto by sa mal minister do toho oprieť, pretože zostávajúci čas môže využiť takto najlepšie.
23. schôdza NR SR - 10.deň - B. popoludní
Dátum: 2024-12-09
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

88. Ešte by som ten tvoj príklad s tým manažmentom firmy chcel doplniť o takú spomienku z júna tohto roku, kedy sa letelo na futbal do Frankfurtu, áno, štátnym špeciálom, myslím, že 30-tisíc stojí taký let. No a pointa bola teda, že prečo sa tam letelo, prečo tam išla vládna delegácia. No nie kvôli futbalu, ale že vraj na rokovanie, aj na rokovanie s primátorom Frankfurtu. No len teda primátor Frankfurtu si také stretnutie nepamätal, takže máme tu, áno, niečo podobné ako s tou formulou. Čiže máme tu nie jeden alebo dva takých papalášskych výletíkov, poznáme, však mohli by sme si spomenúť aj na výlety na štvorkolkách pána Kuffu alebo iné výlety. Takže toto sú konkrétne veci, kedy si predstavitelia tejto vlády nechávajú zaplatiť ľuďmi za svoje výlety a potom si ešte na vláde zvýšia platy tak, že obídu zákon, zneužijú v podstate svoju kompetenciu a zvýšia si platy o 3, 5-tisíc eur. Takže toto je niečo, čo musí ísť zo stola preč. My navrhujeme, aby sa to opravilo, aby takúto kompetenciu mala len Národná rada, resp. to bolo v zákone, takže takto by to malo byť po správnosti. Keď teda ministri majú výsledky, za ktoré chcú mať pridané, tak nech prídu s tými výsledkami, nech ich prezentujú, nech ukážu, ako teda vedia konsolidovať, ako to vedia urobiť vo svojom rezorte, ako to neprenesú na plecia ľudí, akým spôsobom prinesú reformu, ako sa nám tu bude lepšie žiť, čo všetko sa dá priniesť zo zahraničia ako dobrá prax, to všetko tu mohli za ten rok urobiť. Sem sa mohli postaviť, kedykoľvek môže člen vlády vystúpiť, ale ja som nezachytil ani po roku vlády, že by niekto mal nejaký takýto odpočet. Ale už deväť, resp. desať mesiacov beží to, že majú zvýšené platy.
23. schôdza NR SR - 10.deň - B. popoludní
Dátum: 2024-12-09
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

78. Viete, táto rozprava nie je o tom, že musia byť za každú cenu tie platy znížené a nízke, ale táto rozprava je o tom, že sľúbili sa nižšie ceny potravín, že sa bude bojovať proti inflácii. Opak je pravdou. Vláda zaručuje alebo prináša politiku rozpočtu, ktorá ženie infláciu hore. Sľúbilo sa, že sa bude opravovať republika, že tu bude nebo na zemi. Namiesto toho sa tu 210 hodín venovala rozprava len tomu, aby sa svojim kamarátom a príbuzným udelila amnestia. Trestný zákon. Sľúbilo sa, hovorilo sa o tom, že ako je veľa peňazí v rozpočte, lebo je tu plán obnovy a odolnosti, 6 mld. navyše. Namiesto toho len odpočtujeme ministerstvá, ako veľmi meškajú, koľko sú pozadu s úlohami a ako sú len výhovorky, že to je zle napísané, ale v podstate vláda nevie ani minúť eurofondy, resp. peniaze z plánu obnovy a odolnosti. Sľúbilo sa, že sa nezoberú sociálne istoty. Rodinám sa berú peniaze, 200 eur na dieťa končí. Sľúbilo sa, že sa nezvýši dépeháčka, nové dane sú tu, dépeháčka ide hore o 3 percentuálne body. Že ak by boli odpočet tejto vlády neslnené sľuby, tak určite, tak vtedy by tie peniaze mali byť adekvátne takto postavené vyššie, ale opak je pravda, však táto vláda nedoručila nič. Za rok som nepostrehol, že by bola nejaká zaujímavá politika, niečo, nejaká vízia, niečo, čo by sa opravilo niekde, kde by sa nejaká reforma priniesla. Všetko je postavené na klamstve. Potom tu prídu ministri a hovoria zase ďalšie klamstvo, že oni potrebujú na hotely pri výjazdových rokovaniach vlády. Tak 30-tisíc dostanú navyše od februára, ako si toto schvália a keby si tie najdrahšie hotely zobrali tam, kde boli výjazdové rokovania a zostali tam, tak 3 000 eur na to maximálne minú. Klamstvá.
23. schôdza NR SR - 10.deň - A. dopoludnia
Dátum: 2024-12-09
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

10. Ďakujem za slovo, Julo, aj tebe za tvoje vystúpenie. Mne sa veľmi páči, ako si povedal, že, áno, jednu štvrtinu toho, čo ľudia mohli dostať do peňaženky navyše, tam dostali, viac ako 25 % im to práve v čase nárastu cien prispelo k tomu, aby tento nárast cien zvládlo a v podstate to posilnilo rodiny. Mne sa veľmi páčilo na tom celom balíčku tých 200 eur na dieťa, že to bola nejaká vízia pre krajinu. Na prvé miesto sa dala rodina, deti, malo to hlavu, pätu konkrétnu podporu. Pozrime sa na ten rozpočet ešte raz, aký je dnes nastavený, tam nie je žiadna vízia, to je rozpočet zdaňovania, rozpočet nových a vyšších poplatkov, to je celá konsolidácia, celý rozpočet, bez vízie. Len tak v rýchlosti, keď počúvam teraz, ja prídem cez Košice naspäť k našej téme, a to bude veľmi rýchle. Keď počúvam Trumpa, ako ide zvyšovať clá, hej, to najviac zasiahne našu krajinu, pretože máme silný automobilový priemysel. Američania majú s Mexičanmi dohodu, kde Mexičania dovážajú do Ameriky automobily a keď im Trump zvýši alebo teda zavedie clá, lebo oni momentálne teraz nemajú clá na dovoz, tak z veľmi silnej miery sa to pretaví aj do európskej ekonomiky a zvlášť to zasiahne našu ekonomiku. Pri tom raste, ktorý si vláda sľubuje, že v roku 2027 bude jedno percentný rast, sa obávam, že to môže byť až recesia. Pri tom, ako silne to zasiahne našu krajinu a krajina s vládou bez vízie s veľmi náročným ekonomickým výhľadom, to je katastrofou pre krajinu. A toto, čo my ponúkame, to je jediná vízia za ostatné obdobie, ktorá tu bola a ktorá je správna, ktorá pritiahne mladých ľudí, ktorá nechá peniaze ľuďom aj rodinám v peňaženkách. Podporujem to.
23. schôdza NR SR - 5.deň - B. popoludní
Dátum: 2024-12-02
Poslanec: Krátky, Rastislav (SLOVENSKO)
Druh vystúpenia: Vystúpenie s faktickou poznámkou

221. Ďakujem za slovo. Áno, my máme teraz na stole možnosť odčiniť alebo kompenzovať tým preživším to utrpenie. Ja som si našiel čísla z toho obdobia, aby sme mohli aj tak na číslach ukázať, že aký hrozný režim to bol. Takže v Československu bolo od februárového prevratu v 1948 za politické trestné činy popravených 248 osôb. Približne 4,5-tisíc zomrelo vo väzení a najmenej 282 pri pokuse utiecť cez železnú oponu. Do väzenia bolo z politických dôvodov odsúdených vyše 205-tisíc ľudí, do táborových, do táborov nútených prác bolo bez súdu zaradených asi 20-tisíc ľudí a do pomocných technických práporov z politických dôvodov asi 22-tisíc osôb. Do zahraničia utieklo v rokoch 1948 až 1987, také dáta tu mám, 170 938 občanov, a to len tie prípady, ktoré sa podarilo dokumentovať, to nemožno považovať za konečné čísla, pretože mnoho ľudí zmizlo alebo sa nedostali do týchto štatistík. Čiže táto totalita bola hrozná a my tu máme ľudí, ktorým môžme malou mierou dnes kompenzovať to, čo prežili, a že sa vzopreli tomuto režimu. Takže preto podporujem tento návrh zákona.